ন্যান্সি পেলোসির বাড়িয়ে দেয়া হাত ফিরিয়ে দিলেন ট্রাম্প
বহু বিতর্কের অবসান ঘটিয়ে স্টেট অব ইউনিয়নে ভাষণ দিয়েছেন মার্কিন প্রেসিডেন্ট ডোনাল্ড ট্রাম্প। স্থানীয় সময় মঙ্গলবার তিনি ওই ভাষণ দেন।







ভাষণ শেষে যুক্তরাষ্ট্রের পার্লামেন্টের নিম্নকক্ষ প্রতিনিধি পরিষদের স্পিকার ন্যান্সি পেলোসি তার দিকে হাত বাড়ালে রাগে তিনি তার হাত মিলাননি।




ট্রাম্পের বক্তব্য দেয়া শেষ হলে তার পেছনে বসে থাকা প্রতিনিধি পরিষদের স্পিকার ন্যান্সি পেলোসি প্রেসিডেন্টের ভাষণের কাগজটি ছিঁড়ে ফেলেন।
এ ব্যাপারে তিনি সাংবাদিকদের বলেন, এটি একটি নোংরা ভাষণ। এ কারণে এটি ছিঁড়ে ফেলা হয়েছে। খবর হিন্দুস্থান টাইমসের।
এদিকে ট্রাম্পের বক্তব্য শেষে রিপাবলিকানরা ভাষণটিকে দুর্দান্ত বলে আখ্যায়িত করেন। এ ছাড়া ট্রাম্প স্টেট অব ইউনিয়নে প্রবেশের সময় রিপাবলিকানরা 'আরও চার বছর' বলে স্লোগান দেন।
ভাষণ শেষে তিনি মার্কিন প্রতিনিধি পরিষদের স্পিকার ন্যান্সি পেলোসির সঙ্গে করমর্দন করেননি।
এক ঘণ্টা ১৮ মিনিটের ভাষণে ট্রাম্প আমেরিকার উন্নতি, বাগদাদি ও সোলাইমানি হত্যাকাণ্ড, চীনের সঙ্গে চুক্তি, সীমান্তে নতুন করে দেয়াল নির্মাণ, মাদক, বিশ্বব্যাপী মোতায়েন করা মার্কিন সেনাদের সম্পর্কে কথা বলেন।
দীর্ঘ এ ভাষণে ট্রাম্প বলেন, তিন বছর আগে আমরা গ্রেট আমেরিকানরা কামব্যাকের সূচনা করেছিলাম। আমি আপনাদের যে কথা দিয়েছে তা রেখেছি। আমেরিকানরা আবারও স্বপ্ন দেখতে শুরু করেছেন। তাদের স্বপ্ন অতীতের তুলনায় আরও বড় ও শক্তিশালী হয়েছে।
সোলাইমানি হত্যাকাণ্ড নিয়ে ট্রাম্প বলেন, সোলাইমানি ছিলেন ইরানি শাসন ব্যবস্থার সবচেয়ে নির্মম কসাই। সে এমন দানব ছিল- যে কিনা ইরাকে হাজার হাজার মার্কিনিকে হত্যা ও আহত করেছিল। গত মাসে আমার নির্দেশে মার্কিন বাহিনী হামলা চালিয়ে তাকে হত্যা করে।
জঙ্গিদের কাছে আমাদের বার্তা হলো– তোমরা যুক্তরাষ্ট্রের ন্যায়বিচার থেকে বাঁচতে পারবে না। তোমরা যদি আমাদের নাগরিকদের ওপর আক্রমণ চালাও তা হলে নিজেদের জীবন হারাবে।
ট্রাম্পের রাজনৈতিক প্রতিপক্ষ ডেমোক্র্যাটদের উদ্দেশে করে ট্রাম্প বলেন, ডেমোক্র্যাটদের কিছু লোক মার্কিন স্বাস্থ্যসেবা নষ্ট করতে মরিয়া। আমাদের কাছে বিশ্বের সবচেয়ে বড় ওষুধ কোম্পানি রয়েছে। ট্রাম্পের এ কথার প্রতিক্রিয়ায় হেসে উঠেন উপস্থিত ডেমোক্র্যাটরা।
অর্থনৈতিক উন্নতির কথা উল্লেখ করে ট্রাম্প বলেন, আমি ক্ষমতায় আসার পর থেকে যুক্তরাষ্ট্রে নতুন করে ১২ হাজার কারখানা তৈরি হয়েছে। সাবেক প্রেসিডেন্টদের ব্যর্থতার কথা উল্লেখ করে তিনি বলেন, আমার আগে যে প্রেসিডেন্ট ক্ষমতায় ছিল তার সময়কালে ৬০ হাজার কারখানা বন্ধ হয়ে যায়।
জঙ্গিগোষ্ঠী ইসলামিক স্টেটের (আইএস) বিরুদ্ধে যুক্তরাষ্ট্রের কঠোর অবস্থানের কথাও তুলে ধরেন তিনি। ট্রাম্প বলেন, তিন বছর আগে ইরাক ও সিরিয়ার ২০ হাজার স্কয়ার মাইলের বেশি এলাকা দখল করে রেখেছিল আইএস। বর্তমানে তাদের খেলাফতের শতভাগ ধ্বংস হয়ে গেছে। তাদের নেতা রক্তপিপাসু হত্যাকারী আল-বাগদাদিকে হত্যা করা হয়েছে।
চীনের সঙ্গে চুক্তির ব্যাপারে ট্রাম্প বলেন, সম্ভবত চীনের সঙ্গে আমাদের সম্পর্ক সবচেয়ে ভালো অবস্থানে রয়েছে। এ ছাড়া বক্তব্যে ট্রাম্প কানাডা ও মেক্সিকোর সঙ্গে হওয়া বাণিজ্যিক চুক্তি নিয়েও কথা বলেন। তিনি বলেন, আমি প্রেসিডেন্ট হওয়ার পর কোনো অন্যায় বাণিজ্য চুক্তি করিনি।

বহু বিতর্কের অবসান ঘটিয়ে স্টেট অব ইউনিয়নে ভাষণ দিয়েছেন মার্কিন প্রেসিডেন্ট ডোনাল্ড ট্রাম্প। স্থানীয় সময় মঙ্গলবার তিনি ওই ভাষণ দেন।